Document ID: 32014R0650

PROVEDBENA UREDBA KOMISIJE (EU) br. 650/2014
оd 4. lipnja 2014.
o utvrđivanju provedbenih tehničkih standarda u pogledu formata, strukture, popisa sadržaja i datuma godišnjeg objavljivanja informacija koje objavljuju nadležna tijela u skladu s Direktivom 2013/36/EU Europskog parlamenta i Vijeća
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i investicijskim društvima, izmjeni Direktive 2002/87/EZ te stavljanju izvan snage direktiva 2006/48/EZ i 2006/49/EZ (1), a posebno njezin članak 143. stavak 3.,
budući da:
(1)
Direktivom 2013/36/EU zahtijeva se da nadležna tijela objavljuju određene informacije kako bi unutarnje bankarsko tržište funkcioniralo što učinkovitije te kako bi građanima Unije bila omogućena odgovarajuća razina transparentnosti. Informacije koje se objavljuju trebale bi biti dostatne za omogućivanje smislene usporedbe pristupa koje donose nadležna tijela različitih država članica.
(2)
Kako bi se ta ocjena dodatno olakšala, informacije od svih nadležnih tijela trebaju se objaviti u zajedničkom formatu, redovito ažurirati i biti dostupne na jedinstvenoj elektroničkoj lokaciji. Dok zahtjevi za objavu nadzornih podataka u glavi VIII. Direktive 2013/36/EU obuhvaćaju cijelo područje bonitetnih zahtjeva, ti se tehnički standardi u prvom koraku usredotočuju na nadzorne odgovornosti koje proizlaze iz te Direktive i iz Uredbe (EU) br. 575/2013 Europskog parlamenta i Vijeća (2).
(3)
Ova se Uredba temelji na nacrtu provedbenih tehničkih standarda koji je Komisiji dostavilo Europsko nadzorno tijelo za bankarstvo (EBA).
(4)
Europsko nadzorno tijelo za bankarstvo provelo je otvoreno javno savjetovanje o nacrtu provedbenih tehničkih standarda na kojem se temelji ova Uredba, analiziralo je moguće povezane troškove i koristi te zatražilo mišljenje Interesne skupine za bankarstvo osnovane u skladu s člankom 37. Uredbe (EU) br. 1093/2010 Europskog parlamenta i Vijeća (3),
DONIJELA JE OVU UREDBU:
Članak 1.
Zakoni i drugi propisi te opće smjernice
Nadležna tijela u skladu s člankom 143. stavkom 1. točkom (a) Direktive 2013/36/EU objavljuju informacije o tekstovima zakona i drugih propisa te općih smjernica koji se donose u njihovim državama članicama u području bonitetne regulative koristeći se primjenjivim obrascima iz Priloga I. dijelova 1. do 8.
Članak 2.
Mogućnosti i diskrecijska prava
Nadležna tijela u skladu s člankom 143. stavkom 1. točkom (b) Direktive 2013/36/EU objavljuju informacije o načinu uporabe mogućnosti i diskrecijskih prava koja su dostupna prema pravu Unije koristeći se primjenjivim obrascima iz Priloga II. dijelova 1. do 12.
Članak 3.
Opći kriteriji i metodologije za postupak nadzorne provjere i ocjene
Nadležna tijela u skladu s člankom 143. stavkom 1. točkom (c) Direktive 2013/36/EU objavljuju informacije o općim kriterijima i metodologijama kojima se koriste u nadzornoj provjeri i ocjeni iz članka 97. Direktive 2013/36/EU koristeći se obrascem iz Priloga III.
Članak 4.
Agregirani statistički podaci
Nadležna tijela u skladu s člankom 143. stavkom 1. točkom (d) Direktive 2013/36/EU objavljuju agregirane statističke podatke o ključnim aspektima provedbe bonitetnog okvira koristeći se obrascima iz Priloga IV. dijelova 1. do 6.
Članak 5.
Datum godišnjeg objavljivanja
Nadležna tijela prvi put objavljuju informacije navedene u članku 143. stavku 1. Direktive 2013/36/EU na jedinstvenoj elektroničkoj lokaciji do 31. srpnja 2014.
Nadležna tijela ažuriraju informacije iz članka 143. stavka 1. točke (d) te Direktive do 31. srpnja svake godine na temelju stanja na dan 31. prosinca prethodne godine.
Nadležna tijela redovito ažuriraju informacije iz članka 143. stavka 1. točaka (a) do (c) te Direktive, a najkasnije 31. srpnja svake godine, osim ako u objavljenim informacijama nema izmjena.
Članak 6.
Završne odredbe
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. lipnja 2014.

Labels: 7
2
12
3